Það eru til margar gerðir af fjöllum ; há og lág , brött og aflíðandi , hvöss og slétt að ofan , dökk fjöll og ljós , stök og í fjallgörðum og svona mætti lengi telja . Ástæðan fyrir þessum fjölbreytileika er sú að fjöllin hafa myndast við mismunandi aðstæður , úr mismunandi kviku og síðan er mismunandi hvernig náttúruöflin hafa leikið þau í gegnum aldir og árþúsundir . Stærstu fjallgarðar heims eru fellingafjöll . Þau verða til þar sem tveir jarðskorpuflekar kýtast saman og jarðlögin leggjast í fellingar sem rísa upp . Þetta er svipað og þegar tveimur handklæðum er ýtt saman svo þau krumpast þar sem þau mætast og kuðlast upp . Það er hægt að lesa meira um þetta í svari við spurningunni Hvernig myndast fellingafjöll ? Fjöll geta líka myndast við eldgos , ýmist stök fjöll eða fjallhryggir . Mörg fjöll á Íslandi hafa orðið til við eldgos . Sum þessar fjalla eru virk sem þýðir að ennþá er talinn möguleiki á eldgosum þar , en önnur er kulnuð eins og lesa má í svari við spurningunni Af hverju eru sum eldfjöll á Íslandi virk en önnur ekki ? Fúsíjama í Japan er dæmi um eldkeilu . Eldkeilur , eins og Öræfajökull og Snæfellsjökull , eru dæmi um aðra tegund eldfjalla . Eldkeilur myndast þegar oft gýs á sama staðnum en þá hlaðast upp strýtulaga eldfjöll þar sem hraun - og gjóskulög eru á víxl . Þetta er nánar útskýrt í svari við spurningunni Hvernig verða eldkeilur til ? Jöklar geta líka myndað fjöll eða réttara sagt þá geta þeir grafið í sléttlendi ( sem hefur myndast þegar hraun rann í eldgosum ) og breytt því í fjöll og firði . Þannig hafa til dæmis firðirnir og fjöllin á Aust - og Vestfjörðum myndast . Hægt er að fræðast meira um þetta í svari við spurningunni Hvað er jökulrof ? Jöklar koma líka við sögu við myndun móbergsstapa , eins og til dæmis Herðubreiðar , því móbergsstapar og móbergshryggir myndast við eldgos undir jökli eins og fram kemur í svarinu Voru eldgos algeng á ísöld ?